Kik vagyunk? VIII.
Egy szolgáló gyülekezet vagyunk
János evangéliuma 13:1–17
Lekció: 

Keresztyénként meg kell szoknunk, hogy sosem fogunk teljesen illeszkedni ebbe a világba. Jézus országa, amelyhez tartozunk, nem ebből a világból való (János 18:36). Idegen test vagyunk itt. Éppen ezért végső célunk sosem lehet az, hogy „relevánsak legyünk” vagy beolvadjunk. Persze elzárkóznunk sem szabad, és keresnünk kell a kapcsolatot a ma emberével. Azonban mindig lesz – lennie kell! – egy választóvonal a keresztyének és a világiak között.
Ez tetten érhető a beszédben is. A szavak, amelyeket használunk néha régimódinak, ódivatúnak tűnnek. Vegyük például a „szolgálat” szót. Mikor hallottál valakit a szolgálatról beszélni? A szolgák mára eltűntek. A szót legfeljebb különleges hivatások (tűzoltók, rendőrök, katonák) esetében használjuk. De ki mondaná azt, hogy én valakinek a szolgája vagyok? 
Pedig keresztyénként ez a mi identitásunk része. A felolvasott igerész arról beszél, hogy Jézus szolgált a tanítványainak: megmosta a lábukat. Mindezzel pedig nekünk is üzent: „Példát adtam nektek, hogy amint én cselekedtem veletek, ti is úgy tegyetek.” (13:15) Vagyis ebben az igerészben Jézus példát ad elénk, hogyan szolgáljunk. Ha Krisztust követjük, akkor a mi életünket is a szolgálatnak kell jellemeznie. Ez a keresztyén kultúra része. Éppen ezért – nyolcadszor – egy szolgáló gyülekezetnek kell lennünk. A felolvasott ige alapján a szolgálat öt jellemzőjét szeretném bemutatni.
A szolgálatot a szeretet hajtja
Ahogy készültem, az igerész legnagyobb kérdését a bevezető versek jelentették. A lábmosás története és magyarázata világos. De miért kezdi a fejezetet János így? „A húsvét ünnepe előtt Jézus tudta: elérkezett az ő órája, hogy átmenjen e világból az Atyához. Szerette az övéit e világon, mindvégig szerette őket.” (13:1) 
Ez a vers nehéz, mert több fontos gondolat is bele van zsúfolva. De a fő üzenet az, amit a vers végén találunk: „Szerette az övéit e világon, mindvégig szerette.” János biztosítani akar, hogy mindaz, ami ezután következik, Jézus szeretetéből fakad. „Mindvégig szerette” – mondja az igénk. De hogyan mindvégig? Egyrészt úgy, hogy teljesen. Jézus „a végsőkig” szerette az övéit. Nem tartotta vissza a szívében a szeretetet. Nem volt hová fejlődnie e téren. Ő teljesen, feltétel nélkül, minden erejével és mindent feláldozva szerette őket. Azonban érthetjük ezt az igét úgy is, hogy Jézus a végsőkig, azaz „élete végéig” szerette a tanítványokat. Vagyis szerette őket annyira, hogy az életét adja értük. Szeretett minket annyira, hogy a keresztfára menjen, szenvedjen és meghaljon.[footnoteRef:2] [2:  A két értelmezés természetesen nincs ellentmondásban egymással. L. Carson, D. A. (1991). The Gospel according to John. Leicester, England; Grand Rapids, MI: Inter-Varsity Press; W.B. Eerdmans, 461. o. Illetve Milne, B. (1993). The message of John: here is your king!: with study guide. Leicester, England; Downers Grove, IL: InterVarsity Press, 197. o.] 

Ennek fényében érthetjük meg a lábmosást is igazán. Jézus elsősorban nem azért mosta meg a lábát, hogy jó példát mutasson. Jézus nem azért végezte csupán ez alantas szolgálatot, hogy a tanítványait ezzel is tanítsa. Jézus nem az ő alázatára akarta felhívni a figyelmet. Hanem Jézus azért szolgált elsősorban, mert szeretett. 
Ezt gyakran szem elől tévesztjük. Szolgálunk, mert ezt hallottuk sokszor. Szolgálunk, mert látjuk a szükséget, hasznossá akarjuk tenni magunkat, vagy sokszor azért, mert szeretnénk, hogy emberek felnézzenek ránk. De szolgálunk e szeretetből? Azért, mert szeretjük a testvéreinket vagy embertársainkat? Vagy szolgálunk-e azért, mert szeretjük azt az Istent, aki előbb szeretett minket, és szeretetéből új élettel és új lelki családdal ajándékozott meg? A szolgálatot a szeretet hatja.
A szolgáló szív nem magával, hanem a másikkal törődik
Továbbá, ez a bevezetés bemutatja nekünk azt a helyzetet, amelyben Jézus volt. „A húsvét ünnepe előtt Jézus tudta: elérkezett az ő órája, hogy átmenjen e világból az Atyához.” Az ige nem kertel: Jézus tudta, hogy rövidesen meg fog halni. Ráadásul azt is tudta, hogyan: „Vacsora közben, amikor az ördög már Iskáriótes Júdásnak, Simon fiának szívébe súgta, hogy árulja el őt.” (13:2)[footnoteRef:3]  [3:  Ez nem csak János megjegyzése, Jézus jól tudta, hogy Júdás elárulja őt, lásd 13:10. ] 

Képzeljük el, hogy egy rutinvizsgálat után bemegyünk a háziorvosunkhoz, aki azt mondja: visszafordíthatatlan mérgezést találtak a szervezetünkben, egy napon belül halottak leszünk. Ám, ami még szomorúbb, a mérget a házastársunk adta be nekünk az elmúlt hetek során. Mit kezdenénk ezzel a tudással? A legvalószínűbb az, hogy összeroskadnánk, de legalább kérnénk egy kis időt, hogy magunkban rendezni tudjuk a dolgokat. Ösztönszerűen magunkba fordulnánk, és magányra vágynánk. Ami a legkevésbé hiányzik ilyenkor az, hogy más emberek közelében legyünk. 
Ám Jézus nem így cselekedett. Hanem mindezt tudva, „felkelt a vacsorától, levette felsőruháját”, és megmosta a tanítványok lábát. Nem önmagával volt elfoglalva. Nem a meg nem érdemelt sebekkel, amit a barátjától kapott. Hanem figyelmét mások szükségeire irányította. Nem azért, mert Jézus ne érezte volna a fájdalmat. Teljesen ember volt, aki „szenvedéséből tanulta meg az engedelmességet.” (Zsid 5:8) Hanem mert megtanult másokra figyelni, másokat előtérbe helyezni, és fájdalma közepette is szolgálni.
Mindez tanít nekünk pár dolgot a szolgálatról. Először is, hogy a szolgálatnak rengeteg fájdalommal járhat. Bekeríthet az önsajnálat: ránk nehezednek életünk nehézségei és fájdalmai, és legszívesebben menekülnénk, és azt várnánk, hogy velünk foglalkozzanak, ne pedig mi másokkal. Csapdába ejthet mások közömbössége és érdektelensége. Hűséggel végezzük a munkánkat, jó szívvel kezdtük, de felőröl az, hogy soha senki meg nem köszöni. Természetesnek veszik, hogy áldozatot hozunk és szolgálunk. 
Ám mindezek mégsem okok a szolgálat abbahagyására. Ha valamit Jézustól tanulunk az az, hogy még a legnagyobb fájdalmak között is lehet és kell szolgálni. Mert ez a szolga élete. Ki kell bírni a hálátlanságot és közömbösséget. Meg kell bánnunk sértődékenységünket és érzékenységünket. Szolgák vagyunk, a kötelességünk az, hogy jót tegyünk. Ezért nem jár köszönet.[footnoteRef:4] [4:  Tömören, de kiválóan ír erről Jerry Bridges (2012): True Community: The Biblical Practice of Koinonia, 11. fej. („The Fellowship of Serving”).] 

Azért, mert szeretetből szolgálunk Istennek és testvéreinknek. Nyilván segít, ha az emberek észreveszik és megköszönik, amit teszünk. Ám ne ez hajtson minket előre. Ne magunkra figyeljünk, hanem szolgáljunk akkor is, amikor szenvedéssel jár.
A nagyság és kiváltság nem csökkenti, hanem erősíti a szolgálatot
A következő fontos részlet a 3. versben található: „Jézus, tudva, hogy az Atya mindent a kezébe adott, és hogy Istentől jött, és Istenhez megy, felkelt a vacsorától, levetette felsőruháját, […] mosni kezdte a tanítványok lábát.” (13:3–5) Ebből a versből azt láthatjuk, hogy mi segítette Jézust a szolgálatban: az, hogy tudta, hogy övé minden hatalom.
Ezt nehéz megemészteni. Mi gyökeresen ellenkezőleg gondolkozunk: akkor szolgálunk, ha látjuk, mennyire senkik vagyunk. De hogy az adjon plusz indítékot a szolgálatra, hogy előléptettek, kiváltságban részesültünk, dicséretet kaptunk? Ezek nem azt jelentik, hogy inkább most már mások szolgáljanak ki minket?
Idén tavasszal részt vettem egy lelkészkonferencián Amerikában. Előtte a helyi gyülekezet lelkésze ideadta nekem a résztvevők kinyomtatott listáját, amelyen kihúzta, hogy szerinte mely emberekkel érdemes felvennem a kapcsolatot az egyházunk érdekében. A résztvevők között volt Jeff Kingswood, egy konzervatív presbiteriánus felekezet moderátora. A presbiteriánus egyházakban a moderátor az, akit a zsinati gyűlések levezetésével megbíznak, és aki hivatalos alkalmakkor képviseli az egyházat. Egy megtisztelő pozíció ez, amely jelzi, hogy az adott személy élvezi az egész egyház bizalmát és tiszteletét. Persze idő kellett míg három-négyszáz résztvevő között az ember kiszúrja, aki keres. Legnagyobb esély erre az ebédszünetben volt. Úgyhogy miközben a sorban álltunk, az asztaloknál leültünk, folyamatosan néztem az emberek névtábláit, hogy rátalálok-e a moderátor úrra. Az ebéd a végéhez közeledett, és jöttek a segítők összeszedni az ételmaradékokat. Megszokásból is figyeltem az emberek nyakán lévő kitűzőket, majd döbbenetemre megtaláltam a nevet: Jeff Kingswood. A moderátor, amikor végül találkoztam vele, egy óriási kukát cipelt, és szedte bele az asztalokról a papírtálcákat, poharakat és hot-dog maradványokat. A megtiszteltetés, ami egyházában érte, nem tartotta vissza a szolgálattól.
De bármilyen emberi példa alig láthatóvá halványul, ha az Úr Jézus tettének fényében nézzük. Ő az, aki világosan tudta, hogy „az Atya mindent a kezébe adott.” Ő a világ Teremtője, aki hatalma szavával fenntartja a mindenséget (Zsid 1:3). Ő az az Isten, akit a négy lelkes állat a mennyben nem szűn meg dicsőíteni, és azt mondani, hogy Szent, szent, szent! Ő az, aki azt mondta a farizeusoknak, akik el akarták az embereket tiltani az ő dicséretétől, hogy „ha ezek elhallgatnak, a kövek fognak kiáltani.” (Lk 19:40) Az ő dicsősége megvakította Pált. Megjelenésétől János apostol megrettent és összeesett. Mégis ő, a hatalmas Isten vette a kendőt, és megmosta a tanítványok lábát. Köztük az árulóét is.[footnoteRef:5] [5:  Carson, 462. o.] 

Hogy értsük, ez mit jelentett: a lábmosás annyira megalázó tettnek minősült, hogy egyes zsidó tanítók ragaszkodtak ahhoz, hogy a héber rabszolgákat nem kötelezhetik egymás lábának a megmosására – ezt csak pogány rabszolga teheti meg![footnoteRef:6]  [6:  Midrás Mekhilta 1. bek a 2Móz 21:2-höz. Idézi Carson: The Gospel According to John, 462. o.] 

[bookmark: _GoBack]Ám a testté lett Istennek ez nem derogált. Miért? Azért, mert Jézus világossá tette, hogy Isten országának a törvényei mások. A mennyek országa az egymásnak való szolgálatról szól. Aki itt nagy akar lenni, az legyen szolgája a többinek (Mt 20:26). Ahogy Jerry Bridges mondja: Jézus nem annak ellenére szolgált, hogy ő kicsoda volt – hanem pontosan azért, mert övé minden hatalom, ezért szolgált és szolgál ma is az ő népének.[footnoteRef:7] Nem ítél ez el minket, akik annyira vonakodunk nem látható, alantasabb szolgálatokat elvégezni? Nem késztet bűnbánatra, ha azt gondoljuk, hogy ez vagy az nem méltó hozzám? Írjuk be a szívünkbe Jézus törvényét, Isten országának a törvényét, hogy kiváltság és szolgálat nem ellentétes, hanem feltételezi egymást. A szolgálat az egyik mód, ahogyan megtapasztalhatjuk és megélhetjük a Krisztussal való egységünket és közösségünket. [7:  Jerry Bridges: True Community, ugyanott.] 

A szolgáló szív észreveszi, mit csinálhat
A negyedik dolog, amit tanulunk az igénkből, hogy a szolgálat nem annyira a képességekről, hanem a hozzáállásról szól. Mit csinált Jézus? A lehető legegyszerűbb dolgot: megmosta tanítványai lábát. Kellett ehhez különleges képesség? Egyáltalán nem. Csak megfelelő lelkület. 
Jerry Bridges idéz egy történetet Dawson Trotman-ról,[footnoteRef:8] aki egy világméretű keresztyén szervezetet (The Navigators) alapított azzal a céllal, hogy a keresztyének képzését segítse, különösen a bizonyságtétel területén. Egy alkalommal ez a férfi eldugott taiwani gyülekezeteket látogatott meg. Helyi lelkészkollegájával együtt gyalog járták be a kis hegyi gyülekezeteket – más mód nem lévén. Az eső esett, bőrig áztak és átfáztak. Mikorra hazaértek, cipőiket kemény sárréteg fedte be. Bementek a lelkész lakásába, ő feltett vizet, hogy teát készítsen. Mire visszatért, azt látta, hogy Dawson egy kendővel, kis bottal és némi vízzel a kezében a cipőiket súrolja. Amikor később megkérdezték, hogy mi volt a legemlékezetesebb a Dawsonnal együtt töltött időből, habozás nélkül azt válaszolta: „Az, hogy megtisztította a cipőimet.” [8:  Bridges, ugyanott.] 

A gyülekezeti szolgálatokban sokszor azért veszünk el, mert a lelki ajándékaink részleteit kutatjuk. Tudni szeretnénk pontosan, Isten mit adott nekünk, és mire hívott el. Tisztában lenni a lelki ajándékainkkal nem rossz dolog. Ám a szolgálat alapvetően nem erről, hanem a megfelelő hozzáállásról szól. Számtalan dolog van a gyülekezet körül, aminek elvégzése nem különleges képesség kérdése. Mindenki tud virágot locsolni, lombot gereblyézni vagy egy elhanyagolt emberhez odalépni. A szolgálat arról a lelkületről szól, amikor észreveszek hiányokat, és azzal együtt azt, hogy ezt én is megcsinálhatom.
A szolgálat a tettekben mutatkozik meg. 
A rész végén Jézus még egy fontos dolgot köt a szívünkre: „Most, hogy tudjátok ezeket, boldogok lesztek, ha meg is teszitek.” (13:17) Jézus nem csupán annyit akar, hogy megértsük a szolgálat mikéntjét. Nem hangos Áment és buzgó bólogatást akar. Hanem konkrét szolgálatot, tevékeny cselekedeteket. Áldást ígér – de a szolgálóknak.
Mindaz, amit itt elmondtam, semmit sem ér, ha nem eredményez az életedben változást, és konkrét tetteket. A fő kérdés, amire válaszolnod kell ez: a mostani igével való találkozás után miben fog majd változni az életem? Vagy egyáltalán, ha elvállaltál szolgálatokat, végzed-e azokat hűséggel? Számíthatnak-e rád azok, akiknek megígérted, hogy a szolgálatot végezni fogod?[footnoteRef:9] Emlékezz: a választ nem az ajkaid, hanem a tetteid adják majd. [9:  Bridges, ugyanott.] 

Jézus reményt is ad a szolgálatra
Talán ez a pont, ahol a szíved kezd elnehezülni: ez a mérce teljesíthetetlen! Nem vagyok képes úgy szolgálni, mint Jézus. Ám igénkben Jézus nemcsak példát ad arra, hogyan szolgáljunk. Hanem reményt is, hogy van esély a változásra. Erről a történet középső, kicsit furcsa része beszél.
„Amikor Simon Péterhez ért, ő azt kérdezte tőle: Uram, te mosod meg az én lábamat? Jézus így válaszolt: Te most nem érted azt, amit teszek, de később majd megérted. Péter azt mondta neki: Az én lábamat nem mosod meg soha. Jézus erre azt válaszolta: Ha nem moslak meg, semmi közöd sincs hozzám. Mire azt mondta neki Simon Péter: Uram, ne csak a lábamat, hanem a kezemet és a fejemet is! Jézus így válaszolt: Aki megfürdött, annak csak a lábát kell megmosni, különben egészen tiszta; ti is tiszták vagytok, de nem mindnyájan.” (13:6–10)
Jézus világossá teszi, hogy amit ő tesz, az nem követhető teljesen számunkra. A lábmosás nem csupán az áldozatkész szolgálatról szól. Hanem arról a megtisztító munkát is elénk állítja, amit az Úr Jézus az ő halála és feltámadása által visz végbe. Jézus nemcsak példát mutatott. Jézus elsősorban nem példát mutatott. Hanem megváltott minket, elszakította a bűnhöz, világhoz, sátánhoz és kárhozathoz fűző kötelékeinket. Egy új embert teremtett bennünk, új életet adott nekünk.
Ez a mi reményünk. A szolgálatra nem mi fejlesztjük fel magunkat. Hanem az Úr Jézus ad nekünk olyan új szívet, amely le tudja taszítani az ’én’-t a trónról, és Istent ültetni oda. Olyan szívet, amely önzetlenül és tisztán tud másokat szeretni. Olyan szívet, amely a maga fájdalmai helyett más örömében érdekelt.
Tehát ha Krisztusé vagy, még ma mondhatsz nemet magadra, és elkezdhetsz tenni valamit Isten országáért. Jézus azt mondja, hogy egy fontos dologra figyelj: „Aki megfürdött, annak csak a lábát kell megmosni, különben egészen tiszta.” (13:10) Jézus tisztára mosott minket. Ám nap-nap után szükségünk van kisebb megtisztulásra, az aktuális bűneinkből való megtérésre. Vagyis a szolgálat kulcsa is abban van, hogy mennyire figyelsz az Úrral való kapcsolatodra. Tehát, szeretett gyülekezet, legyünk készek nap-nap után elkötelezni magunkat az Úr mellett, és megbánni mindazt, ami elválaszt tőle. Amilyen alaposan megmossuk a kezeinket egy kerti munka után, úgy figyeljünk a nap végén a mi lelkünkre is. Legyen prioritásunk az, hogy felszámoljuk az Isten és köztünk lévő akadályokat. Legyen a mi szívünk osztatlan az Úr iránt.

Az egyik módja annak, hogy Jézusról bizonyságot tegyél, a szolgálat. Ha az emberek észreveszik rajtad, hogy nem számításból, nem nyereségvágyból, hanem őszinte szeretetből szolgálsz másoknak, előbb vagy utóbb fel fogják tenni a kérdést: miért teszed ezt? És ahelyett, hogy megelégednének azzal, hogy milyen jó ember is vagy te, mondd a következőt: azért, mert az én Megváltóm is szolgált nekem. Egy olyan Királyom van, aki a mennyből szállt alá, hogy élete árán szabadítson meg a pokolból. Szeretem őt. Hogyan ne követném a példáját? Ámen. 

